A tous ces qui verront et orront ces presantes leitres, Guillaumes Dalemant, baillies de Troies, de Miaus et de Provins, salut. Saichent tuit que pardevant Tomas de Laingni, demorant â Saint-Florentin, et par devant Feliset Suin, clerc, nos foiaux jurez et establiz à ce faire à Saint-Florentin et en la chastelerie, de par nous de l’actorité de nostre seigneur le roy de Navarre. vint en propre personne Estiennes diz li Bonaz, de Melligni, escuiers, et requenut de sa bonne volanté, sans force et sans barat, que com Il eut descort antre lui et religieux homme labé de Pontaigni, pour cause de Guiart le fil feu Quarré de Sooilli, ou quel Guiart li diz escuiers metoit chaloinge et débat anver le dit abé, et disoit li diz escuiers que cil diz Guiart estoit ses hons taillables et espletables an la vile de Sooilli, sauf ce que li diz escuiers han avoit onques esté en saisine; à la parfin, et de la volanté l’abé et de la volanté l’escuier, en fu acquis li diz escuiers l’anqueste feite, se soufri et quita le dit Guiart comme celui où il ne pot trouver riens de son droit, et se riens y avoit sia il renuncié et pour lui et pour ses hers perpétuelmant, et le quite au dit abé et au couvant de tout le droit qu’il i a; laquel chose il ne set pas; et a promis li diz Estiennes, pour lui et pour ses hers, que il ancontre ceste dite quitance n’ira ne fera aler, ne riens ni réciamera ne fera réclamer, par lui ne par autrui, ainz la garantira espécialmant anvers tous ses hers, et si san obligera an la leitre l’official d’Aucerre, la meilleur tenur que cil de Pontaingni auront au conseil de ladite quitance garantir; et au plus grant ségurté de ces convenances dessus dites fermemant garder et tenir, li diz Estienne a obligié son cors à estre prins et tenuz en prison, et ses hers et tous ses biens, et les biens de ses hers présens et à venir, an quelque lieu que il soient, muebles et non muebles, à prandre, à lever et à despandre comme de chose convenue en nostre cour, et ne san pourroit li diz Estiennes de riens soit jusques à tant que li diz abes et li couvanz fussient plenièremant garanti et agréé des causes dessus dites et devisiées ansamble touz couz et touz domaiges que il y auroient heuz et ancoreuz pour le défaut des dites convenances aconplir; des quex couz et domaiges leur certains commandemanz qui porteroit ces leitres seroit creuz par son simple seiremant sanz autre preuve. Et a renuncié li diz escuiers, pour lui et pour ses hers, an ce fet, à touz prévilaiges de croiz prinse et à prandre, à toutes indulgences données et à donner, à touz baraz; à ce que il ne puisse dire que les convenances ne soient teles com eiles sont ci dessus dites et devisiées; au droit qui dit que la général renunciacions ne vaut pas, à toutes autres exceptions, barres et deffansses de fet et de droit qui audit escuier pourroient aidier et nuire au dit abé ou au couvant; et s’an est soumis li diz escuiers an la juridicion nostre seigneur le roi de Navarre et an la nostre, et an la juridicion de nostre successeur qui sera bailliz de Troies. Ou tesmoin de la quel chose, par le tesmoingnage de nos diz jurez, nous avons mis en ces leitres le seel de la baillie de Troies, sauf le droit nostre seingneur le roi de Navarre. Ce fu donné an l’an de Grâce mil deux cenz quatre-vinz et quatre, le lundi devant Pâques-Flories.